東園小閤丹粉一新昌齡有詩次韻
作者：王十朋
朝代：宋

paragraphs: 小園小閤無奇新，但喜有酒堪娛賓。
西疇種秫可自釀，不用勤買拋青春。
月明星稀烏擇木，吾愛吾廬堪寓目。
須知主父五鼎珍，不似王猷數竿竹。
丈夫未遇當安貧，带經且作鋤園人。
詩酒過從老兄弟，一笑可破雙眉顰。
見說西園相繼闢，好將因果同栽植。
子孫清白世相傳，莫同阮氏分南北。